Champions League kampe, 1. divisions-opgør og pokalkampe. Det er blot nogle af de ting, som i øjeblikket afholdes på Energi Nord Arena i Hjørring. Græsset er nemlig hjemmebane for både Vendsyssel FF og Fortuna Hjørring i denne sæson - og har været det i de seneste mange år. Men det kan ende med at være klubbernes sidste, hvis ikke lysanlægget på stadion bliver udskiftet. Det fremgår af Børne-, Fritids- og Undervisningsudvalget dagsorden til det kommende udvalgsmøde den 28. august. Ikke godkendt til næste sæson Lysanlægget på Energi Nord Arena opfylder nemlig ikke længere de krav, der stilles i hverken kvindeligaen eller 1. division herreligaen, og derfor forventes det, at Fortuna Hjørring og Vendsyssel FF ikke vil kunne anvende stadion som hjemmebane fra sæsonen 2024/2025, hvis ikke lysanlægget udskiftes. - I forbindelse med ansøgningen og tildelingen af klublicensen til 1. division i herreligaen til Vendsyssel FF for sæsonen 2023/24, fik klubben besked på, at DBU's licensudvalg forventer, at de stiller med en plan for opgraderingen af lysanlægget på Nord Energi Arena og sætter gang i udskiftningen af lysene hurtigst muligt. Licensudvalget forventer, at Vendsyssel FF kan vise, at processen er igangsat, når de kommer på licensbesøg inden for det næste halve år(fra maj 2023), oplyser man i dagsorden. Selvom de to klubber har fået godkendelse til at spille den igangværende sæson på hjemmebanen, så fik Fortuna Hjørring tilbage i 2022 afslag på at spille en UEFA kamp på Hjørring Stadion, fordi stadionbelysningen ikke levede op til kravene for afvikling af kampe i UEFAs slutrunde. Og det er ikke kun de to lokale klubber, som risikerer at miste sin hjemmebane. Der kan nemlig ligeledes ikke afvikles for eksempel ungdomslandskampe eller kvindelandskampe, da lyskravene ikke kan imødekommes med de nuværende lys. Koster millioner I dagsorden fremgår det, at Vendsyssel FF årligt betaler 610.000 kroner, mens Fortuna Hjørring betaler 55.000 kroner årligt i leje- og gebyr, for at bruge Energi Nord Arena som hjemmebane. Derudover har Fortuna Hjørring betalt for leje af stadion til lokaltilskudskontoen. I følge et budgetoverslag over anlægsprojektet, som er vedhæftet i dagsorden, vil projektet koste over 21 millioner kroner, hvoraf man foreslår, at Hjørring Kommune skal finde 15 millioner i budgettet for 2024 til projektet. De resterende seks millioner vil man finansiere gennem fonde, foreninger, institutioner med videre. Børne- Fritids- og Undervisningsudvalget holder møde den 28. august, hvor man vil sende spørgsmålet om, hvorvidt der skal arbejdes videre med opgraderingen af lysanlægget, videre til Økonomiudvalget.

Opsummering:
I følge et budgetoverslag over anlægsprojektet, som er vedhæftet i dagsorden, vil projektet koste over 21 millioner kroner.